In corpore sano

„In corpore sano“ (liet. „Sveikame kūne“) – serbų dainininkės Konstrakta daina, kuri buvo išleista 2022 m. vasario 11 d. kaip jos trijų dainų projekto „Triptih“ dalis. Konstrakta dainą parašė kartu su Milovan Bošković.

2022 m. Eurovizijos dainų konkurse Turine, Italijoje, daina atstovaus Serbiją, po to, kai atlikėja laimėjo „Pesma za Evroviziju '22“, Serbijos nacionalinį finalą.

Konstrakta didžiulio populiarumo sulaukė tik po pirmojo pasirodymo nacionalinio finalo pusfinalyje. Jos avangardinė daina ir pasirodymas buvo įvairiai apibūdinami kaip satyra, ironija arba Serbijos sveikatos priežiūros sistemos, žiniasklaidos, COVID-19 pandemijos ir grožio standartų kritika; ir kaip visi šie veiksniai atitraukia dėmesį nuo psichinės sveikatos svarbos. Pats pasirodymas taip pat lyginamas su serbų performanso menininkės Marinos Abramović darbais.

Istorija 
„Konstrakta“ pateikė paraišką „Pesma za Evroviziju '22“ tik siekdama išreklamuoti savo trijų dainų projektą „Triptih“ (Triptikas), kurio „In corpore sano“ dalis yra. Kaip ji pati atskleidė, „In corpore sano“ atitiko atrankos reikalavimus, nes truko tris minutes, todėl buvo pasirinkta būtent ši daina.

Kompozicija 
„In corpore sano“ sukūrė Konstrakta ir Milovan Bošković, o žodžius parašė pati Konstrakta.

Dainos pradžioje atlikėja susimąsto, kokia yra Meghan Markle sveikų plaukų paslaptis, ir siūlo „gilų drėkinimą“, o vėliau ironišku tonu apdainuoja įvairias ligas, dėl kurių oda ir plaukai tampa „bjauriais“. Tada, kaip priedainį, Konstrakta hipnotiškai skanduoja, kad menininkė turi būti sveika („Umetnica mora biti zdrava!“). Antrasis posmas įgauna pozityvesnį atspalvį – atskleidžiami jos pasivaikščiojimai su šunimi, patikint, kad jos širdis ir autonominė nervų sistema pasirūpins savo sveikata „savaime“. Jame skamba ir choro giedamas „Bože zdravlja!“ (transl. „Dieve duok sveikatos!“), įkvėptas Juvenalio citatos „Orandum est ut sit mens sana in corpore sano “ (transl. „Turėtumėte melstis už sveiką protą sveikame kūne“) iš jo kūrinio „Satire X“. Trečiasis posmas prasideda teiginiu „Nemam knjižicu“ (transl. „Neturiu sveikatos draudimo“), nurodant faktą, kad Serbijos sveikatos priežiūros sistema menininkams neteikia nemokamos sveikatos priežiūros.Lotynų kalba dainuojama outro vaizduoja prastėjančią dvasios būseną, pakeičiant būdvardžius originaliame lotynų posakyje nuo „Sveikame kūne sveikas protas“ iki „Silpnas protas/liūdna siela/beviltiškas protas/išsigandęs protas sveikame kūne“. Daina staiga baigiama retoriniu klausimu „I šta ćemo sad?“ (transl. – Tai ką dabar daryti?). „Triptih“ segmente „In corpore sano“, taip pat jos pasirodyme „Pesma za Evroviziju '22“, Konstrakta visą dainą plaudavo rankas dubenyje. Atrankos į Euroviziją metu dainuodama ji vilkėjo baltą sveikatos priežiūros centro darbuotojos uniformą. Pasirodymas iš karto pritraukė palyginimų su Marina Abramović ir jos kūriniu „Art Must Be Beautiful…“, iš pradžių atliktu 1975 m. Kopenhagoje, kuriame Abramovič nuolat šukavosi ir skandavo „Menas turi būti gražus, menininkas turi būti gražus“. Interviu su Jutarnji list Konstrakta atskleidė, kad nuoroda į Abramovič buvo iš anksto apgalvota, bet įtraukta į naują kontekstą.

Eurovizijos dainų konkursas 
Pagal Eurovizijos taisykles, visos šalys, išskyrus šeimininkę ir „Didįjį penketą“ (Prancūziją, Vokietiją, Italiją, Ispaniją ir Jungtinę Karalystę), turi dalyvauti viename iš dviejų pusfinalių, kad galėtų varžytis vietų finale, į kurį patenka dešimt geriausių šalių iš kiekvieno pusfinalio. 2022 m. sausio 25 d. buvo surengtas burtų traukimas, kurio metu kiekviena šalis buvo priskirta į vieną iš dviejų pusfinalių. Kitu traukimu buvo nuspręsta kurioje pasirodymo pusėje šalis pasirodys. Serbija pateko į antrąjį pusfinalį, kuris vyks 2022 m. gegužės 12 d., ir pasirodys pirmoje šou pusėje. Kaip vėliau paaiškėjo, Serbijai teko 3 numeris, ji pasirodys tarp Izraelio ir Azerbaidžano atstovų.

Dainų sąrašas

Muzikos topai

Nuorodos 
 Oficialus audio įrašas
 Pesma za Evroviziju '22 – pusfinalis
 Pesma za Evroviziju '22 – finalas
 Oficialus vaizdo klipas

Šaltiniai 

2022 singlai